अन्वेषी कवि यदि नये-नये चित्रों की खोज करते हैं तो प्रतिनिधि कवि कुछ चित्रों को युगचेतना का प्रतीक बना देते हैं. टी. एस. इलियट ने अंग्रेजी की नई कविता को ‘वेस्टलैंड’ और ‘हैलो मेन’ जैसे प्रतीक दिये लेकिन हिंदी की नई कविता में अभी उस प्रकार का एक भी व्यक्तित्व नहीं दिखाई पड़ रहा है. ले-दे कर एक अज्ञेय हैं जिन्होंने इस दिशा में कुछ प्रयास किया है. उनका ‘नदी के द्वीप’ धीरे-धीरे कुछ लोगों के लिए प्रतीक बन चुका है और इधर ‘सागर तट की सीपियों’ तथा ‘सेतु’ की भाषा में कुछ कवि सोचने लग गए हैं, जो उनके नये काव्य-संग्रह ‘इन्द्र धनु रौंदे हुए ये’ (सरस्वती प्रेस, इलाहाबाद) में क्रमशः